বড়া গুম্বদ
বড়া গুম্বদ (অর্থ: বড়ো গম্বুজ) ভারতের দিল্লির লোদি উদ্যানে অবস্থিত একটি মধ্যযুগীয় স্মারক। এটি একটি জামে মসজিদ ও দিল্লি সুলতানির শাসক শিকন্দর লোদির ‘‘মেহমান খানা’’ (অতিথিশালা)সহ একগুচ্ছ স্মারকের একটি অংশ। ১৪৯০ খ্রিস্টাব্দে লোদি রাজবংশের শাসনকালে বড়া গুম্বদ নির্মিত হয়। সাধারণভাবে শিকন্দর লোদিকেই এটির নির্মাতা মনে করা হয় এবং এই ভবনের গম্বুজটিই সম্ভবত দিল্লির সবচেয়ে পুরনো পূর্ণাঙ্গ গম্বুজ। বড়া গুম্বদ শিকন্দর লোদির সমাধি ও শিশা গুম্বদের কাছে অবস্থিত। তিনটি স্থাপনা একই উত্তোলিত মঞ্চের উপর অবস্থিত এবং তিনটিই লোদি রাজত্বে নির্মিত হলেও এগুলির নির্মাণকাল এক নয়। বড়া গুম্বদ নির্মাণের উদ্দেশ্য স্পষ্ট নয়: এটি সম্ভবত নির্মিত হয়েছিল একটি একক সমাধিসৌধ, কিন্তু এখানে কোনও সমাধিশিলা চিহ্নিত করা যায় না; অথবা এটি একটি প্রবেশদ্বাররূপেও নির্মিত হতে পারে। বর্তমানে বড়া গুম্বদ যে অঞ্চলে অবস্থিত অতীতে সেটির নাম ছিল খইরপুর গ্রাম।